Source: https://ec.europa.eu/civiljustice/legal_aid/legal_aid_cze_mt.htm
Timestamp: 2019-09-15 22:23:43+00:00
Document Index: 887211

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti\n', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'Qorti ', 'qorti ']

﻿ Kummissjoni Ewropea - Network gudizzjarju ewropew - Għajnuna legali - Repubblika Ċeka
Kummissjoni Ewropea > NGE > Għajnuna legali > Repubblika Ċeka
4. Tista' l--għajnuna legali tinkiseb għat-tilwimiet kollha?
14. Jekk nikkwalifika għall-għajnuna legali, dan ikopri kwalunkwe reviżjoni/appell li nista’ nagħmel wara l-kawża?
Il-Kodiċi tal-Proċedura Ċivili jistipula t-tipi ta’spejjeż li ġejjin fil-proċeduri ċivili: il-flus imħallsa mill-partijiet u mir-rappreżentanti tagħhom (eż., l-ivvjaġġar, l-ikel u l-akkomodazzjoni), l-ispejjeż tal-qorti, it-telf mid-dħul tal-partijiet u tar-rappreżentanti legali tagħhom, l-ispejjeż tal-ġbir tal-provi, it-tariffi tan-nutar għall-eżekuzzjoni ta’ l-atti ta’ kummissarju ġudizzjarju u l-ħlas fi flus magħmul minnu (fil-proċeduri tas-suċċessjoni), it-tariffa ta’ l-eżekutur fil-proċeduri tas-suċċessjoni u l-ħlas fi flus magħmul minnu, it-tariffi ta’ l-interpreti u tar-rappreżentanti. Din il-lista mhijiex eżawrjenti; infiq ieħor jista’ wkoll jitqies bħala spejjeż. Iżda għandhom ikunu spejjeż magħmula f’konnessjoni mal-proċeduri. Dan ifisser, per eżempju, li l-ispejjeż konnessi ma’ interpellazzjonijiet lil debitur qabel ma titressaq azzjoni jew spejjeż magħmula biex il-partijiet jippruvaw jilħqu ftehim barra mill-qorti ma jistgħux ikunu klassifikati bħala spejjeż tal-proċeduri.
Essenzjalment, parti fil-proċeduri tħallas l-ispejjeż tal-proċeduri tagħha personali u tar-rappreżentant tagħha, ukoll jekk huwa eżenti milli jħallas l-ispejjeż tal-qorti. L-istat ikopri l-ħlas fi flus mir-rappreżentant jekk dan ir-rappreżentant huwa maħtur għal parti mill-qorti (Artikolu 30 tal-Kodiċi tal-Proċedura Ċivili). Jekk jiġi maħtur avukat bħala rappreżentant, l-istat iħallas ukoll it-tariffa tar-rappreżentazzjoni.
Il-ħlas ta’ l-ispejjeż tal-qorti huwa regolat minn leġiżlazzjoni separata, jiġifieri l-Att dwar it-Tariffi tal-Qorti. Matul proċeduri kontenzjużi normali l-ispejjeż tal-qorti s-soltu jitħallsu mill-applikant. Il-liġi tistabbilixxi liema proċeduri ġudizzjarji huma eżenti minn tariffa tal-qorti (eż., każijiet tal-kuraturi, il-kura ġudizzjarja tal-minuri, il-proċeduri dwar il-manteniment ta’ l-ulied jew tal-ġenituri, il-proċeduri tas-suċċessjoni fl-ewwel istanza).
Skond il-liġi Ċeka, dawn li ġejjin jistgħu jitqiesu għajnuna legali fil-proċeduri ċivili:
L-eżenzjoni ta’ parti mill-ħlas ta’ tariffa tal-qorti,
Il-ħatra ta’ rappreżentant – possibbli ukoll qabel ma jibdew il-proċeduri ghall-proviżjon ta’ rappreżentanza biex titressaq azzjoni (petizzjoni biex jinbdew il-proċeduri) – il-parti li jinħatrilha rappreżentant ma tħallasx il-ħruġ ta’ flus mir-rappreżentant jew tariffa għar-rappreżentanza,
Il-ħatra ta’ avukat mill-Kamra ta’ l-Avukati Ċeka.
Għall-għajnuna legali fit-tilwimiet transkonfinali, tapplika liġi separata: jiġifieri l-Att dwar il-proviżjon ta’ l-għajnuna legali fit-tilwimiet transkonfinali fl-Unjoni Ewropea. Il-proviżjon ta’ l-għajnuna legali tfisser:
Il-ħatra ta’ rappreżentant,
Il-ħatra ta’ interpretu,
L-eżenzjoni mill-ispejjeż tal-qorti u mill-ħlas bil-quddiem ta’ l-ispejjeż ta’ l-evidenza fil-proċeduri quddiem qorti tal-proċedura,
Il-proviżjon ta’ traduzzjoni ta’ dokumenti bil-miktub (ħlief id-dokumenti bl-Islovakk),
Il-ħlas lura ta’ l-ispejjeż essenzjali ta’ l-ivvjaġġar
L-għajnuna legali tista’ wkoll tingħata barra l-kuntest ta’ proċeduri ġudizzjarji fil-forma ta’ servizzi legali skond l-Att dwar il-Prattiki Legali. Dawk li ma jifilħux iħallsu għal dawn is-servizzi huma intitolati jersqu lejn il-Kamra ta’ l-Avukati Ċeka biex jinħatrilhom avukat kemm-il darba jilħqu ċerti kondizzjonijiet.
Il-qorti tista’, fuq talba, teżenta lil parti għall-proċeduri (jew parti msejħa fil-kawża) minn tariffa tal-qorti
Fejn dan huwa mistħoqq minħabba s-sitwazzjoni tal-parti u
F’każijiet li ma jinvolvux l-asseriment jew difiża arbitarja jew manifesta ta’ xi dritt.
Jistgħu jiġu eżentati persuni naturali u legali.
Il-partijiet għall-proċeduri m’għandhomx ikunu mrażżna milli jasserixxu jew jiddefendu dritt quddiem qorti sempliċement għaliex huma f’sitwazzjoni finanzjarja mhux favorevoli. Il-qorti tqis, b’mod partikolari, l-istat finanzjarju sħiħ ta’ l-applikant, l-ammont tat-tariffa tal-qorti, l-ispiża probabbli biex jinġiebu l-provi u n-natura tat-talba ppreżentata. Fil-każ ta’ persuni naturali, il-qorti tqis is-sitwazzjoni soċjali tagħhom, is-saħħa, eċċ. Fil-każ ta’ persuni legali u persuni naturali li huma intraprendituri, tista’ titqies ukoll in-natura tan-negozju jew attivitajiet oħrajn tagħhom, l-ammont u l-istruttura ta’ l-assi tagħhom u s-solvenza tagħhom.
Asserzjoni jew difiża ta’ dritt li tidher biċ-ċar li mhux se tirnexxi tiġri, b’mod partikolari, fil-każijiet fejn ma hemm ebda dubju mill-fatti li jippreżenta l-applikant li l-applikazzjoni tiegħu ma tistax tintlaqa’ f’dik is-sitwazzjoni. Eżempju ewlieni ta’ l-aserzjoni jew difiża arbitrarja ta’ dritt jinkludu l-eżerċizzju ta’ dritt sabiex jiġi kkawżat fastidju jew dewmien evidenti fit-twettiq ta’ l-obbligi li jorbtu b’mod ċar lid-debitur.
Jekk il-qorti tiddeċiedi li xi parti hija eżenti mit-tariffi tal-qorti, dik il-parti ma tistax tiġi meħtieġa tagħmel ħlas bil-quddiem għall-ispejjeż tal-provi jew tħallas lura lill-istat kwalunkwe spiża koperta minnu.
Fuq talba, il-qorti taħtar rappreżentant għal parti li tilħaq il-kondizzjonijiet għall-eżenzjoni mit-tariffi tal-qorti fejn dan huwa meħtieġ sabiex jitħarsu l-interessi ta’ dik il-parti. Iżda, ma hemm ebda dritt awtomatiku għall-ħatra ta’ rappreżentant jekk il-proċeduri jew xi parti huma eżenti mit-tariffa tal-qorti ex lege (jiġifieri fuq bażi ta’ l-Att dwar it-Tariffi tal-Qorti). F’dawn il-każijiet ukoll, il-kondizzjonijiet imsemmija hawn fuq għall-eżenzjoni mit-tariffi tal-qorti, kif stabbilit fil-Kodiċi ta’ Proċedura Ċivili, għandhom jiġu sodisfatti. Kwalunkwe persuna naturali li għandha kapaċità legali u li hija eliġibbli li tipprovdi rappreżentanza xierqa tista’ tinħatar bħala rappreżentant; il-kunsens ta’ din il-persuna għall-ħatra huwa meħtieġ. Avukat jinħatar bħala rappreżentant fejn huwa meħtieġ għall-protezzjoni ta’ l-interessi ta’ parti jew fil-każijiet fejn ir-rappreżentanza minn avukat hija obbligatorja (is-sottomissjoni ta’ appell lill-Qorti Suprema). Il-ħlas ta’ flus mill-avukat u t-tariffi għar-rappreżentanza huma koperti mill-istat. Il-qorti tista’ taħtar rappreżentant qabel il-bidu tal-proċeduri jekk il-parti bi ħsiebha tressaq azzjoni bl-għajnuna ta’ rappreżentant.
Jekk il-qorti tiċħad talba għall-ħatra ta’ rappreżentant, l-applikant jista’ jirrikorri għall-Kamra ta’ l-Avukati Ċeka u jitlob il-ħatra ta’ avukat. F’dan il-każ il-kamra tista’ taħtar avukat jekk l-applikant jipprova li għall-inqas żewġ avukati rrifjutaw li jipprovduh b’servizzi legali. Ma hemm ebda intitolament legali għall-ħatra ta’ avukat. Għandu jkun evidenti minn każ speċifiku li r-rappreżentanza minn avukat hija assolutament essenzjali jew meħtieġa mil-liġi għall-ħarsien tad-drittijiet ta’ l-applikant. Jekk il-Kamra ssib li applikazzjoni għall-ħatra ta’ avukat hija ġustifikata, hija taħtar avukat wieħed sabiex jipprovdi servizz legali speċifiku wieħed; avukat qatt ma jiġi meħtieġ jittratta aktar minn problema waħda ta’ applikant.
L-għajnuna legali deskritta taħt il-mistoqsijiet 2 u 3 tista’ tinkiseb fil-proċeduri ġudizzjarji li jinvolvu każijiet tal-liġi ċivili, tax-xogħol, tal-familja jew tal-kummerċ.
L-għajnuna legali tista’ tingħata wkoll fil-ġudikatura amministrattiva skond il-Kodiċi tal-Proċedura Amministrattiva.
Ma hemm ebda proċedura speċjali f’dawn il-każijiet.
Ma hemm ebda formola ta’ speċimen speċifika għall-applikazzjonijiet. Applikazzjoni għandu jkun fiha dawn id-dettalji li ġejjin:
Id-dettalji ta’ l-applikant sabiex ikun jista’ jiġi identifikat b’mod ċar;
Id-dettalji tal-każ;
Dikjarazzjoni mill-applikant li l-istat finanzjarju tiegħu huwa tali li ma jistax jiddefendi d-drittijiet tiegħu sewwa quddiem qorti;
Id-dettalji ta’ jekk l-applikant huwiex qiegħed ifittex: a) eżenzjoni mill-obbligu li jħallas tariffa tal-qorti, b) il-ħatra ta’ rappreżentant, c) il-ħatra ta’ avukat bħala rappreżentant, filwaqt li titqies il-kumplessità tal-każ;
Dikjarazzjoni tad-dħul medju fix-xahar ta’ l-applikant mill-impjieg (impjieg għal rasu);
Dikjarazzjoni ta’ l-ammont ta’ dħul sekondarju (eż., dħul kapitali mis-sigurtajiet);
Dikjarazzjoni ta’ benefiċċji ta’ pensjoni li jirċievi l-applikant, u d-dettalji sħaħ dwarhom;
Id-dettalji kollha ta’ l-assi personali ta’ valur ogħla (eż., finanzi imġemmgħin, sigurtajiet, ornamenti personali, karozzi, proprjetajiet mhux użati għar-residenza ewlenija ta’ l-applikant jew għall-attivitajiet ta’ xogħol tiegħu – art, bini rikreazzjonali, eċċ.);
Id-dettalji kollha ta’ spejjeż essenzjali fix-xahar (spejjeż konnessi ma’ l-abitazzjoni, is-sussistenza; l-ispejjeż għall-ivvjaġġar lejn ix-xogħol; il-manteniment tat-tfal jew tal-mara / tar-raġel (ta’ qabel) – bid-dettalji kollha ta’ l-awtorità u s-sentenza li timponi dan l-obbligu fuq l-applikant);
Id-dettalji kollha ta’ kwalunkwe dejn u l-kredituri, kirjiet u l-krediti tal-konsumatur (u fejn xieraq, speċifikazzjoni tal-proċeduri ta’ l-eżekuzzjoni kontra l-applikant);
Id-dettalji kollha ta’ kwalunkwe fatt ieħor rilevanti;
Riferenza għall-annessi ta’ l-applikazzjoni, jiġifieri b’mod partikolari l-konferma uffiċjali ta’ l-ammont ta’ dħul iddikjarat (konferma minn min jimpjega jew l-amministratur tat-taxxa dwar id-dħul – għal dawk li huma impjegati għal rashom din il-konferma hija għall-aħħar perjodu ta’ taxxa); konferma li l-applikant iħallas kontribuzzjonijiet tal-pensjoni; deċiżjonijiet li jiffurmaw il-bażi tal-ħlas tal-manteniment mill-applikant lil persuni oħrajn, dokumenti dwar l-infiq neċessarju (eż., kontijiet tal-kera);
Dikjarazzjoni solenni mill-applikant li żvela informazzjoni vera fl-applikazzjoni tiegħu u li ma ħeba ebda fatt;
Id-data, il-firma ta’ l-applikant.
F’każijiet transkonfinali, l-applikazzjoni għandha tiġi sottomessa fuq formola stampata minn qabel. Din il-formola tista’ timtela direttament fuq il-websajt ta’ l-Atlas Ġudizzjarju Ewropew fi Kwistjonijiet Ċivili.
Il-konferma tas-sitwazzjoni finanzjarja ta’ l-applikant għandha tiġi akkumpanjata minn dokumenti li jippruvaw id-dħul u l-infiq ta’ l-applikant iddikjarat fl-applikazzjoni (ara l-punt 6).
Applikazzjoni għall-eżenzjoni mit-tariffi tal-qorti tista’ tiġi sottomessa lill-qorti li qed tisma' l-proċeduri li dwarhom qed tintalab l-eżenzjoni. Il-qorti ta’ l-ewwel istanza tieħu deċiżjonijiet dwar l-applikazzjonijiet, ukoll fil-każijiet fejn l-applikazzjoni tikkonċerna eżenzjonijiet għall-proċeduri wara l-preżentata ta’ appell.
Applikazzjoni għall-ħatra ta’ rappreżentat qabel ma jibdew il-proċeduri tista’ ġeneralment tiġi sottomessa lill-qorti tad-distrett li jirrisjedi fih l-applikant, jew lil qorti tad-distrett oħra.
Applikazzjoni għall-ħatra ta’ avukat mill-Kamra ta’ l-Avukati Ċeka (ara l-punt 3) hija sottomessa lill-Kamra ta’ l-Avukati Ċeka, Brno Branch, nám. Svobody 84/15, 602 00 Brno.
Il-qorti hija obbligata tgħarraf lill-partijiet dwar id-dritt tagħhom li jissottomettu applikazzjoni għal eżenzjoni mit-tariffi tal-qorti jekk mhumiex rappreżentati minn avukat jew nutar. Il-qorti hija wkoll obbligata tgħarraf lill-partijiet dwar id-dritt li jfittxu l-ħatra ta’ rappreżentant.
L-avukati huma ġeneralment awtorizzati jipprovdu pariri legali.
Kemm jekk parti tikkwalifika għall-għajnuna legali jew le hija kwistjoni li għandha tiddeċidieha l-qorti, fuq bażi ta’ applikazzjoni. Għal informazzjoni dwar is-sottomissjoni ta’ applikazzjoni, ara r-risposti għall-mistoqsijiet 6 sa 8.
Il-qorti taħtar rappreżentant fuq applikazzjoni mill-parti (ara r-risposta għall-mistoqsija 2). Il-qorti fejn meħtieġ taħtar avukat bħala r-rappreżentant għall-protezzjoni ta’ l-interessi ta’ parti jew fi proċeduri fejn ir-rapprezentazzjoni minn avukat hija obbligatorja. Il-qorti tagħżel avukat speċifiku li huwa obbligat jipprovdi servizzi legali, kemm-il darba ma jkunx hemm raġunijiet leġittimi biex tiġi rifjutata l-ħatra (eż., kunflitt ta’ interess). Fejn għall-inqas żewġ avukati jirrifjutaw li jipprovdu servizzi legali, hemm possibbiltà oħra li wieħed jirrikorri għall-Kamra ta’ l-Avukati Ċeka, li tista’ taħtar avukat.
Ara r-risposta għall-mistoqsija 2.
Il-qorti tista’ tagħti eżenzjoni mit-tariffi tal-qorti parzjalment biss jew għal parti mill-proċeduri biss (eż., għall-proċeduri ta’ l-ewwel istanza biss), jew għal xi tariffi biss. Il-bqija tat-tariffi tal-qorti jridu jitħallsu mill-parti.
Jekk rapprezentant jinħatar għal parti li hija eżenti mit-tariffi tal-qorti, din il-parti ma tħallasx il-ħruġ ta’ flus kontanti tar-rapprezentant jew it-tariffa tiegħu tar-rappreżentanza sa fejn il-parti tkun ġiet eżentata mit-tariffi tal-qorti.
Hawn irridu niddistingwu bejn il-proviżjon ta’ l-għajnuna legali fi proċeduri purament nazzjonali u fi proċeduri transkonfinali fl-Unjoni Ewropea.
Fi proċeduri purament nazzjonali, bħala prinċipju l-eżenzjoni mit-tariffi tal-qorti tieqaf meta s-sentenza li ttemm il-proċeduri ssir infurzabbli. Dan ifisser li l-eżenzjoni mogħtija fil-proċeduri fl-ewwel istanza tapplika wkoll għall-appelli ordinarji, iżda mhux għall-proċeduri ta’ miżuri rimedjali straordinarji (appell għall-Qorti Suprema, azzjoni biex jerġgħu jinfetħu l-proċeduri, l-azzjoni fuq raġunijiet ta’ irregularitajiet). Iżda f’dawn il-proċeduri straordinarji ta’ l-appell huwa possibbli li tiġi sottomessa applikazzjoni ġdida ghall-eżenzjoni mit-tariffi tal-qorti.
Fi proċeduri dwar tilwima transkonfinali, deċiżjoni dwar il-proviżjon ta’ l-għajnuna legali tgħodd għall-proċeduri kollha ta’ wara, inklużi l-proċeduri ta’ miżura rimedjali straordinarja, proċeduri dwar ir-rikonoxximent ta’ sentenza, il-proċeduri dwar id-dikjarazzjoni ta’ infurzabbiltà u l-proċeduri ta’ l-eżekuzzjoni.
Jekk l-istat ta’ parti jinbidel b’tali mod li l-eżenzjoni mit-tariffi tal-qorti m’għadhiex ġustifikata, jew jekk qorti sussegwentament tiskopri li l-istat attwali ta’ parti ma kienx jiġġustifika l-eżenzjoni fil-ħin meta ngħatat, il-qorti tirrevoka l-eżenzjoni. Din il-miżura għandha effett retroattiv biss jekk il-qorti tiddekreta dan espressament. Qorti tista’ tirrevoka l-eżenzjoni sa l-għeluq tal-proċeduri biss meta jkun hemm sentenza finali u konklussiva.
Madankollu, tibdil fir-regoli li jintużaw biex tiġi evalwata s-sitwazzjoni ta’ l-applikant, jew tibdil fl-opinjoni tal-qorti dwar jekk il-każ jinvolvix applikazzjoni u protezzjoni ta’ dritt li manifestament ma tirnexxiex jew arbitrarja, mhumiex fihom infushom raġunijiet biex tiġi revokata eżenzjoni mit-tariffi tal-qorti.
Jekk applikazzjoni għal eżenzjoni mit-tariffi tal-qorti ma tiġix aċċettata b’mod sħiħ jew jekk l-eżenzjoni tiġi revokata, il-parti tista’ tippreżenta appell kontra din id-deċiżjoni. Appell lejn il-Qorti Suprema minn sentenza tal-qorti ta’ l-appell mhuwiex ammissibbli.
Il-president tal-Kamra ta’ l-Avukati Ċeka jieħu deċiżjonijiet fuq il-ħatra ta’ avukat mill-Kamra ta’ l-Avukati Ċeka fil-proċeduri amministrattivi. Azzjoni amministrattiva tista’ titressaq kontra deċiżjoni.
« Għajnuna legali - Informazzjoni Ġenerali | Repubblika Ċeka - Informazzjoni Ġenerali »